Wat bied ons – Helpmekaar Studiefonds
Die Helpmekaar bestaan tans uit twee entiteite: die Helpmekaar Studiefonds (HSF) staan lenings toe, terwyl die Helpmekaar Studiefonds-Trust (HSFT) rentebeurse beskikbaar stel aan behoeftige studente wat bestaande lenings het.
Die Helpmekaar se rentekoerse vir studielenings is waarskynlik billiker as die meeste ander instansies in Suid-Afrika wat studiehulp verleen. Lenings word hoofsaaklik toegeken vir studie aan universiteite en universiteite van tegnologie, maar sowat 12,3% van die geld gaan ook vir studie aan kleiner geakkrediteerde instellings.
Die HSF beskou egter nie sy rol as afgehandel sodra die leningsooreenkoms onderteken is nie. Daar is deurlopende betrokkenheid by studente en hul ouers, wat lei tot ’n uitstekende akademiese sukseskoers.
Die Helpmekaar Studiefonds staan lenings vir die volle duur van ’n kursus toe. Rente is betaalbaar gedurende die studietermyn en die terugbetalingstermyn is dubbel dié van die studietydperk, met ’n maksimum van sewe jaar. Dit beteken dat ’n student na die voltooiing van ’n driejaar-kursus, ses jaar het om die lening terug te betaal. Na ’n vierjaar-kursus het die student egter slegs sewe jaar om die lening terug te betaal. Afgestudeerdes kry ’n grasieperiode van drie maande voordat die delging van lenings begin. Die fonds maak ook jaarliks meriete-toekennings aan die vyf beste cum laude-studente, terwyl die toppresteerder ook die gesogte Helpmekaar-medalje ontvang.
Laai ons inligtingspamflet af
HSF pamflet web
Laai ons inligtingspamflet vir skole en onderwysers af
HSF inligting (skole)
Versoek gedrukte pamflette vir jou skool: bemarking@helpmekaarfonds.org
In 2005 is die Helpmekaar-Studiefonds Trust gestig om ’n groter mate van ondersteuning te gee in verdienstelike gevalle waar belowende studente deur moeilike finansiële omstandighede aan bande gelê word.
Rentebeurse word slegs aan bestaande Helpmekaar-leninghouers toegestaan. Enkele volbeurse word ook toegestaan na gelang van beskikbare skenkings en fondse.
Administrasie van ander fondse
Benewens die lenings wat aan Helpmekaar-studente toegestaan word, administreer die Helpmekaar ook verskeie ander fondse, waaronder die personeelstudiefondse van maatskappye soos British American Tobacco en Distell. Die keuring van hierdie leningsaansoeke word deur die ondernemings self gedoen. In 2015 het die Helpmekaar ongeveer 243 lenings van ander maatskappye geadministreer, wat ’n kapitale belegging van ongeveer R9m verteenwoordig.
HSF maak jaarliks meriete-toekennings aan die vyf beste cum laude-studente, terwyl die toppresteerder ook die gesogte Helpmekaar-medalje ontvang
Prestige wenners 2015
Prestige wenners 2016
Prestige wenners 2017
Ongeveer ses jaar gelede het ek met my hoed in my hand by julle kom staan vir hulp vir my kind se studies. Julle het dit vir my moontlik gemaak om my kind universiteit toe te stuur.
Helpmekaar was een van net twee instansies was wat hoegenaamd bereid was om ons te help. Ek gaan elke dag op my knieë om dankie te sê vir die Here. Mag die Here julle seën in jul werksaamhede in die toekoms soos wat julle ‘n seën is vir mense soos ons.
Na amper 6 jaar is ek opgewonde om my skuld vaarwel te groet!!!!
Baie dankie vir alles wat jul by die Helpmekaarfonds vir my en ander gesinslede gedoen het. Ons waardeer dit opreg. Sonder jul sou ek nie wees wat ek vandag is nie. Nogmaals dankie!